Electro house

Electro house je tvrdšia forma housu. Pôvod electro housu je nejasný, pričom má rôzne vplyvy žánrov 80. rokov ako electro, electroclash, pop, synthpop a tech house. Electro house si získal mainstreamovú popularitu okolo roku 2005 a tento termín bol použitý na označenie hudoby mnohých Top 100 DJov, ako deadmau5, David Guetta či Tiësto.
Charakteristika.
Electro house niekedy obsahuje prvky tech housu, a to predovšetkým basové linky, krátke avšak vysoko postavené riffy a minimálne alebo stredné počty perkusií. Na rozdiel od tech housu môže obsahovať drsné, electrom ovplyvnené syntetizátorové zvuky a vokálny alebo inštrumentálny sampling. Tempo electro housu sa zvyčajne pohybuje od 128 do 130 úderov za minútu.
História.
Žáner bol označený ako spojenie žánrov house a electro, a to buď v jeho originálnej forme, alebo vo forme electroclashu.
Benny Benassi so svojou skladbou „Satisfaction“ vydanou v roku 2002 je označovaný ako predchodca electro housu, ktorý dostal electro house do mainstreamovej popularity. Začiatkom roku 2000 electro house zažil podporu vďaka producentom Davidovi Guettovi a Yasutakovi Nakatovi. V roku 2005 electro housu enormne narástla popularita. Takisto na zvýšení jeho popularity prispeli electro housoví producenti ako Porter Robinson, Feed Me, Knife Party a Skrillex.
Subžánre.
Complextro.
Complextro je charakterizovaný krátkymi rušivými impulzmi, zložitými basovými linkami a syntetizátorom vedenými skladbami a ďalšími použitými nástrojmi v rýchlom slede za sebou. Termín je spojením slov "complex" a "electro", pričom ho vytvoril Porter Robinson, ktorý ním označil skladby, ktoré tvoril v roku 2010. Medzi ďalších interpretov tohto subžánru patria Zedd, Deadmau5, Digitalism, Knife Party, Madeon, Savant, Skrillex, The M Machine, Uppermost, Kill the Noise, Pegboard Nerds a Wolfgang Gartner
Dutch house.
Dutch house, často prezývaný ako dirty Dutch, je štýl electro housu, ktorého pôvod je v Holandsku. Je definovaný komplexnými rytmami, ktoré sú tvorené latinskoamerickými bicími, menším dôrazom na basové linky a piskľavými, vysoko-položenými zvukmi syntetizátorov. Štýl bol ovplyvnený žánrami ako Madchester, hip-hop, detroit techno a ostatnými štýlmi mestskej hudby. Medzi interpretov patria Afrojack, Chuckie, Fedde Le Grand, Hardwell, R3hab, Sidney Samson, Switch a Tiësto.
Fidget house.
Fidget house alebo jednoducho fidget je "definovaný chytľavými vokálnymi časťami, nečistými basovými linkami a syntetizátorovými údermi v štýle rave v takte 4/4. Tento štýl bol ovplyvnený štýlmi Chicago house, Detroit techno, Baltimore club, Kuduro, Pimba, bassline, bouncy techno, UK garage, hip hop, easy listening a world. Medzi interpretov tohto žánru patria The Bloody Beetroots, Crookers, Danger, Hervé, Sinden a Switch. Termín fidget house bol vytvorený DJmi Jeesom Rosom a Switchom, "ako vtip, ktorý teraz zašiek trochu ďaleko."
Moombahton.
Moombahton je spojením Dutch housu a reggaetonu. Jeho tempo sa pohybuje okolo 108 úderov za minútu. Spojenie slov "moombah" a "reggaeton" vytvoril DJ Dave Nada, keď spomalil tempo Afrojackovho remixu skladby „Moombah“ od Silvia Ecoma a Chuckieho. Medzi ďalších producentov patria Diplo, Dillon Francis, Munchi a Porter Robinson.
Moombahcore.
Moombahcore je štýl moombahtonu, ktorý bol ďalej ovplyvnený žánrami dubstep alebo drumstep a electro house. Charakterizujú ho sekané vokály, basové zvuky podobné dubstepu a rozsiahla zástavba syntetizátorových zvukov. Interpreti produkujúci moombahcore sú Feed Me, Knife Party a Skrillex.